CELEX: 
Language: mt
Date: 2021-12-13 00:00:00
Title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi tas-Sodju (gass) taħt Pressjoni Għolja b’indiċi tal-apparenza tal-kulur imtejjeb għal finijiet ta’ tidwil ġenerali

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Din id-Direttiva Delegata tal-Kummissjoni temenda, għall-fini tal-adattament għall-progress tekniku u xjentifiku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS). L-emenda tikkonċerna eżenzjoni għall-applikazzjonijiet speċifikati li fihom il-merkurju f’lampi tas-sodju taħt pressjoni għolja b’indiċi tal-apparenza tal-kulur imtejjeb għal finijiet ta’ tidwil ġenerali.
            
            
               Id-Direttiva RoHS tirrestrinġi l-użu ta’ ċerti sustanzi perikolużi fit-tagħmir elettriku u elettroniku (EEE), kif speċifikat fl-Artikolu 4. Attwalment għaxar sustanzi huma ristretti u elenkati fl-Anness II tad-Direttiva RoHS: iċ-ċomb, il-merkurju, il-kadmju, il-kromju eżavalenti, il-bifenili polibromurati (PBB), l-eteri tad-difenil polibromurat (PBDE), il-ftalat tal-bis(2-etileżil) (DEHP), il-ftalat tal-butil benżil (BBP), il-ftalat tad-dibutil (DBP) u l-ftalat tad-diisobutil (DIBP). L-Annessi III u IV jelenkaw il-materjali u l-komponenti tal-EEE għal applikazzjonijiet speċifiċi li huma eżentati mir-restrizzjonijiet fuq is-sustanzi stabbiliti fl-Artikolu 4(1).
            
            
               L-Artikolu 5 tad-Direttiva jipprevedi l-adattament tal-Annessi III u IV għall-progress xjentifiku u tekniku, li jista’ jinkludi l-għoti, it-tiġdid jew ir-revoka tal-eżenzjonijiet. Skont l-Artikolu 5(1)(a), l-eżenzjonijiet għandhom jiġu inklużi fl-Annessi III u IV biss jekk dan ma jdgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH)
                  2
                u jekk jissodisfaw kwalunkwe waħda mill-kundizzjonijiet li ġejjin biss: (i) it-tneħħija jew is-sostituzzjoni tas-sustanza permezz ta’ bidliet fid-disinn jew fil-materjali u fil-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; (ii) l-affidabbiltà tas-sostituti mhix żgurata; (iii) l-impatti negattivi totali fuq l-ambjent, fuq is-saħħa u fuq is-sikurezza tal-konsumatur ikkawżati mis-sostituzzjoni tas-sustanza x’aktarx li jissuperaw il-benefiċċji totali tagħha għall-ambjent, għas-saħħa u għas-sikurezza tal-konsumatur.
            
            
               Id-deċiżjonijiet dwar l-eżenzjonijiet, u t-tul ta’ żmien tagħhom, iridu jqisu wkoll id-disponibbiltà tas-sostituti u l-impatt soċjoekonomiku tas-sostituzzjoni. Id-deċiżjonijiet dwar it-tul ta’ żmien tal-eżenzjonijiet iridu jqisu kwalunkwe impatt potenzjali fuq l-innovazzjoni. Fejn ikun rilevanti, trid tiġi applikata mentalità li tqis iċ-ċiklu tal-ħajja fir-rigward tal-impatti kumplessivi tal-eżenzjoni. 
            
            
               L-Artikolu 5(1) jispeċifika wkoll li sabiex tinkludi jew tħassar materjali u komponenti tal-EEE għal applikazzjonijiet speċifiċi elenkati fl-Annessi III u IV, il-Kummissjoni trid tadotta atti delegati individwali. L-Artikolu 5(3) u l-Anness V jiddeskrivu l-proċedura għat-tressiq ta’ applikazzjonijiet relatati mal-eżenzjoni. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni tirċievi talbiet
                  3
                mingħand l-operaturi ekonomiċi biex tagħti jew iġġedded l-eżenzjonijiet skont l-Artikolu 5(3) u l-Anness V tad-Direttiva RoHS.
            
            
               L-entrati I sa III tal-eżenzjoni 4(b) attwali tal-Anness III jippermettu l-użu tal-merkurju f’lampi tas-Sodju (gass) Taħt Pressjoni Għolja (HPS) għal finijiet ta’ tidwil ġenerali li ma jaqbżux il-valuri li ġejjin (għal kull burner) f’lampi b’indiċi tal-apparenza tal-kulur imtejjeb ta’ Ra > 60: 
            
            
               4(b) – I: P ≤ 155 W: 30 mg; 
            
            
               4(b) – II: 155 W < P ≤ 405 W: 40 mg; 
            
            
               4(b) – III: P > 405 W: 40 mg.
            
            
               Il-Kummissjoni rċeviet applikazzjoni waħda għat-tiġdid tal-entrati I sa III tal-eżenzjoni 4(b) f’Jannar 2015. Fil-qofol, l-applikant sostna li ma kien hemm l-ebda alternattiva ħielsa mill-merkurju li tipprovdi l-istess speċifikazzjoni tal-kulur li setgħet tissostitwixxi l-lampi koperti mill-eżenzjoni 4(b)
                  4
               . F’Jannar 2020, l-istess applikant ressaq applikazzjoni għat-tiġdid aġġornata għal-lampi b’apparenza tal-kulur > 80 (mhux iktar minn 60 bħal fl-eżenzjoni attwali), taħt il-105 W (mhux 155 W bħal fl-eżenzjoni attwali) u b’ammont limitat ta’ merkurju ta’ 16 mg (minflok it-30 mg permess attwalment). F’konformità mar-rekwiżiti tad-Direttiva RoHS (it-tieni subparagrafu tal-Artikolu 5(5)), eżenzjoni tibqa’ valida sa meta l-Kummissjoni tieħu deċiżjoni dwar l-applikazzjoni għat-tiġdid.
            
            
               Sabiex tevalwa l-applikazzjonijiet għat-tiġdid ta’ dik l-eżenzjoni, il-Kummissjoni nediet studju f’Ġunju 2015
                  5
               , li ġie konkluż fl-2016, biex twettaq il-valutazzjoni teknika u xjentifika meħtieġa, inkluż konsultazzjoni online ta’ tmien ġimgħat mal-partijiet ikkonċernati
                  6
               . Minbarra dak l-istudju li jivvaluta d-data teknika u xjentifika estensiva u l-kontributi li waslu, kif dokumentat fir-rapport ta’ studju, il-Kummissjoni wettqet żewġ studji/aġġornamenti komplementari, inkluż l-involviment tal-partijiet ikkonċernati. L-istudju ppubblikat fl-2019
                  7
                iffoka fuq il-valutazzjoni soċjoekonomika u d-disponibbiltà tas-sostituti, filwaqt li fl-2020 sar aġġornament ibbażat fuq ċifri u mmudellar reċenti
                  8
               . Ir-rapporti finali tal-istudju u tal-aġġornamenti tal-valutazzjoni soċjoekonomika ġew ippubblikati
                  9
               ; il-partijiet ikkonċernati ġew innotifikati.
            
            
               Il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS matul il-laqgħat tal-esperti tal-1 ta’ Settembru 2016, tad-29 ta’ Ottubru 2018 u tal-21 ta’ Ottubru 2019 sabiex tiġbor il-fehmiet tal-Istati Membri dwar proposta ta’ azzjoni f’konformità mal-konklużjonijiet tal-evalwazzjonijiet. Wettqet il-passi proċedurali meħtieġa kollha fir-rigward tal-eżenzjonijiet mir-restrizzjoni fuq is-sustanzi skont l-Artikoli 5(3) sa 5(7)
                  10
               . Il-Kunsill u l-Parlament Ewropew ġew notifikati dwar l-attivitajiet kollha.
            
            
               L-istudji tal-evalwazzjoni, ivverifikati mal-informazzjoni aġġornata dwar il-progress tekniku u xjentifiku pprovduti mill-applikant fl-2020, iwasslu għall-konklużjonijiet li ġejjin:
            
            
               ·il-merkurju ma jistax jiġi sostitut fil-lampi (gass) HPS b’indiċi tal-apparenza tal-kulur > 80, inqas minn 105 W, u b’limitu ta’ merkurju ta’ 16 mg, li effettivament ifisser li l-eżenzjoni 4(b) jenħtieġ li tiġi parzjalment imġedda peress li l-alternattivi attwalment ma jipprovdux il-parti ħamra rilevanti tal-ispettru li hija essenzjali għal dan it-tip ta’ lampi;
            
            
               ·hemm alternattivi adattati għal lampi (gass) HPS b’indiċi tal-apparenza tal-kulur imtejjeb ta’ Ra > 60: P ≤ 155 W li effettivament ifisser li l-entrata tal-eżenzjoni 4(b) – I parzjalment ma għadhiex meħtieġa iktar, filwaqt li l-entrata 4(b) – II tista’ tiġi rrevokata għalkollox peress li dawk il-lampi kienu qed jiġu sostitwiti b’lampi LED ħielsa mill-merkurju.
            
         
         
            
               ·l-entrata 4(b)–III jenħtieġ li tiġi rrevokata peress li l-manifatturi ma għadhomx iqiegħdu dawn il-lampi fis-suq; għaldaqstant, l-eżenzjoni ma għadhiex valida.
            
            
               Bħala konklużjoni, il-valutazzjonijiet xjentifiċi u tekniċi, inkluż l-informazzjoni aġġornata pprovduta mill-applikant, spjegaw fid-dettall li l-kriterji tal-eżenzjoni għadhom jiġu ssodisfati fir-rigward tal-eżenzjoni għall-użu tal-merkurju fil-lampi (gass) HPS b’indiċi tal-apparenza tal-kulur > 80 u b’limitu tal-użu tal-merkurju ta’ 16 mg għal kull lampa, peress li s-sostituti jirrikjedu iktar żvilupp. 
            
            
               Ir-riżultati tal-evalwazzjoni wrew ukoll li t-tiġdid tal-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament REACH, f’konformità mal-Artikolu 5 tad-Direttiva 2011/65/UE. 
            
            
               F’konformità mal-Linji Gwida dwar Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal tar-Regolamentazzjoni Aħjar għal perjodu ta’ erba’ ġimgħat biex jinġabar il-feedback tal-pubbliku. Matul il-konsultazzjoni dwar l-abbozz tal-att, ġew riċevuti żewġ kontributi. Il-punti li tqajmu ġew ikkunsidrati u tqies li l-ebda emenda ma kienet meħtieġa.
            
            
               3.ELEMENTI ĠURIDIĊI TAL-ATT DELEGAT
            
            
               Id-Direttiva Delegata parzjalment iġġedded u tirriformula l-entrata tal-eżenzjoni 4(b)–I elenkata fl-Anness III tad-Direttiva 2011/65/UE għall-użu tal-merkurju fil-lampi (gass) tas-Sodju Taħt Pressjoni Għolja għal finijiet ta’ tidwil ġenerali li ma jaqbżux (għal kull burner) f’lampi b’indiċi tal-apparenza tal-kulur imtejjeb ta’ Ra > 80: P ≤ 105 W: 16 mg. Minħabba li l-entrati l-oħra elenkati taħt l-entrata 4(b) għandhom jiġu rrevokati, il-parti tal-entrata 4(b)–I li għandha tiġġedded tiġi numerata mill-ġdid bħala l-entrata 4(b). 
            
            
               Il-valutazzjoni tal-Kummissjoni, ibbażata fuq l-istudji ta’ sostenn, il-konsultazzjonijiet u l-informazzjoni aġġornata mressqa mill-applikant, ikkonkludiet li t-talba għal eżenzjoni tissodisfa mill-inqas wieħed mill-kriterji stabbiliti fl-Artikolu 5(1)(a): is-sostituzzjoni tal-merkurju, b’sostituti affidabbli, fil-kategoriji ta’ lampi kkonċernati minn din l-eżenzjoni, attwalment ma tistax tiġi żgurata.
            
            
               Fid-dawl ta’ dan ta’ hawn fuq, l-entrati tal-eżenzjoni 4(b)-II u 4(b)–III għandhom jiġu rrevokati, u l-eżenzjoni 4(b)–I għandha tiġi parzjalment irrevokata.
            
            
               Kif ġie konkluż mill-evalwazzjoni, l-istat tal-iżvilupp tas-sostituti jiġġustifika t-tiġdid parzjali tal-entrata tal-eżenzjoni 4(b)–I kif ifformulata mill-ġdid, li hija numerata mill-ġdid bħala l-entrata tal-eżenzjoni 4(b), għall-perjodu massimu ta’ validità ta’ ħames snin. Mhux mistenni li l-perjodu ta’ validità jkollu impatti avversi fuq l-innovazzjoni.
            
            
               Għall-parti tal-entrata 4(b)–I li għandha tiġi rrevokata, kif ukoll għall-entrati 4(b)–II u 4(b)–III, l-iqsar dati tal-iskadenza (jiġifieri 12-il xahar) huma xierqa skont l-Artikolu 5(6) tad-Direttiva RoHS.
            
            
               L-istrument legali huwa Direttiva Delegata, kif previst fid-Direttiva 2011/65/UE, u b’mod partikolari mar-rekwiżiti stabbiliti fl-Artikolu 5(1)(a) tagħha.
            
            
               L-objettiv tad-Direttiva Delegata hu li tikkontribwixxi għall-protezzjoni tas-saħħa tal-bniedem u tal-ambjent u tallinja d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma pprojbiti għal applikazzjonijiet speċifiċi, f’konformità mad-dispożizzjonijiet tad-Direttiva RoHS u skont il-kundizzjonijiet mogħtija fiha u skont il-proċedura stabbilita fiha għall-adattament tal-Annessi III u IV għall-progress xjentifiku u tekniku.
            
            
               Id-Direttiva Delegata ma għandha l-ebda implikazzjoni fuq il-baġit tal-UE.
            
            
               DIRETTIVA DELEGATA TAL-KUMMISSJONI (UE) .../...
            
            
               ta’ 13.12.2021
            
            
               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għall-użu tal-merkurju f’lampi tas-Sodju (gass) taħt Pressjoni Għolja b’indiċi tal-apparenza tal-kulur imtejjeb għal finijiet ta’ tidwil ġenerali 
               
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  11
               , u b’mod partikolari l-Artikolu 5(1)(a) u (b) tagħha,
            
         
         
            
               Billi:
            
            
               (1)Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih is-sustanzi perikolużi elenkati fl-Anness II ta’ dik id-Direttiva. Dik ir-restrizzjoni ma tapplikax għal ċerti applikazzjonijiet eżentati li huma elenkati fl-Anness III ta’ dik id-Direttiva.
            
            
               (2)Il-kategoriji tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.
            
            
               (3)Il-merkurju hu sustanza ristretta elenkata fl-Anness II tad-Direttiva 2011/65/UE. 
            
            
               (4)Permezz tad-Deċiżjoni 2010/571/UE
                  12
               , il-Kummissjoni tat, fost affarijiet oħra, eżenzjoni għall-użu tal-merkurju f’lampi (gass) tas-Sodju Taħt Pressjoni Għolja għal finijiet ta’ tidwil ġenerali li ma jaqbżux (għal kull burner) f’lampi b’indiċi tal-apparenza tal-kulur imtejjeb ta’ Ra > 60 (“l-eżenzjoni”), li issa hija elenkata bħala l-eżenzjoni 4(b)–I, 4(b)–II u 4(b)–III fl-Anness III tad-Direttiva 2011/65/UE. L-eżenzjoni kellha tiskadi fil-21 ta’ Lulju 2016, f’konformità mat-tieni subparagrafu tal-Artikolu 5(2)(a) ta’ dik id-Direttiva.
            
            
               (5)Il-merkurju jintuża f’lampi tas-Sodju (gass) ta’ Pressjoni Għolja għall-proprjetajiet tal-kulur tad-dawl u tal-għoti tal-kulur. 
            
            
               (6)F’Jannar 2015, il-Kummissjoni rċeviet applikazzjoni għat-tiġdid tal-eżenzjoni għall-applikazzjonijiet fl-entrati 4(b)–I, 4(b)–II u 4(b)–III (“l-applikazzjoni għat-tiġdid”), jiġifieri fil-limitu ta’ żmien stabbilit fl-Artikolu 5(5) tad-Direttiva 2011/65/UE. F’Jannar 2020, l-istess applikant ressaq applikazzjoni għat-tiġdid aġġornata rigward l-entrata 4(b)–I biss. F’konformità mal-Artikolu 5(5) tad-Direttiva 2011/65/UE, l-eżenzjoni tibqa’ valida sa meta tittieħed deċiżjoni dwar l-applikazzjoni għat-tiġdid.
            
            
               (7)L-evalwazzjoni tal-applikazzjoni għat-tiġdid, li qieset id-disponibbiltà ta’ sostituti u l-impatt soċjoekonomiku tas-sostituzzjoni, ikkonkludiet li s-sostituzzjoni jew l-eliminazzjoni tal-merkurju fl-applikazzjonijiet ikkonċernati kienu prattikabbli xjentifikament u teknikament fir-rigward ta’ parti tal-entrata 4(b)–I, kif ukoll l-entrati 4(b)–II u 4(b)–III tal-Anness III tad-Direttiva 2011/65/UE. Madankollu, l-evalwazzjoni kkonkludiet li l-eżenzjoni jenħtieġ li tiġġedded għall-parti tal-entrata 4(b)–I rigward il-lampi b’apparenza tal-kulur għolja iktar minn 80, ugwali għal 105 W jew inqas u li, filwaqt li l-użu tal-merkurju għadu meħtieġ, li tista’ titnaqqas iktar. L-evalwazzjoni kienet tinkludi konsultazzjonijiet mal-partijiet ikkonċernati f’konformità mal-Artikolu 5(7) tad-Direttiva 2011/65/UE. Il-kummenti li waslu matul dawk il-konsultazzjonijiet saru disponibbli għall-pubbliku fuq sit web apposta.
            
            
               (8)Għalhekk jixraq li tiġġedded parti mill-eżenzjoni 4(b)–I, b’numerazzjoni mill-ġdid bħala l-entrata tal-eżenzjoni 4(b), għal perjodu massimu ta’ ħames snin f’konformità mal-ewwel subparagrafu tal-Artikolu 5(2) tad-Direttiva 2011/65/UE. Din l-eżenzjoni mġedda għandu jkollha formulazzjoni reveduta li tistabbilixxi l-kamp ta’ applikazzjoni iktar limitat tal-eżenzjoni. Fid-dawl tar-riżultati tal-isforzi kontinwi biex jinstab sostitut affidabbli, it-tul ta’ żmien tal-eżenzjoni x’aktarx li ma jkollux impatti avversi fuq l-innovazzjoni. 
            
            
               (9)L-eżenzjoni mġedda hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  13
                u għalhekk ma ddgħajjifx il-protezzjoni tal-ambjent u tas-saħħa mogħtija minnu. 
            
            
               (10)Peress li l-kundizzjonijiet għat-tiġdid tal-eżenzjoni, stabbiliti fl-Artikolu 5(1)(a) tad-Direttiva 2011/65/UE, mhumiex issodisfati iktar għall-applikazzjonijiet elenkati fil-kumplament tal-entrata 4(b)–I kif ukoll fl-entrati 4(b)–II u 4(b)–III tal-Anness III ta’ dik id-Direttiva, l-eżenzjoni għal dawk l-applikazzjonijiet jenħtieġ li tiġi rrevokata. Jenħtieġ li jiġu stabbiliti dati tal-iskadenza għall-eżenzjonijiet f’konformità mal-Artikolu 5(6) tad-Direttiva 2011/65/UE.
            
            
               (11)Għalhekk, jenħtieġ li d-Direttiva 2011/65/UE tiġi emendata skont dan, 
            
            
               ADOTTAT DIN ID-DIRETTIVA:
            
            
               Artikolu 1
            
            
               L-Anness III tad-Direttiva 2011/65/UE huwa emendat kif stabbilit fl-Anness ta’ din id-Direttiva.
            
            
               Artikolu 2
            
            
               1.L-Istati Membri għandhom jadottaw u jippubblikaw, sa mhux iktar tard minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet minn [l-aħħar jum tas-sitt xahar wara d-data tad-dħul fis-seħħ ta’ din id-Direttiva + jum wieħed].
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
            
         
         
            
            
               Artikolu 3 
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 4
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 13.12.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 174, 1.7.2011, p. 88.
               
               
                  
                     (2)
                  
                        ĠU L 396, 30.12.2006, p. 1.
               
               
                  
                     (3)
                  
                        Il-lista hija disponibbli fuq: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/ 
                     Exemption_4_b__IIII_/4b_LE_RoHS_Exemption_Req_Final.pdf.
               
               
                  
                     (5)
                  
                        Ir-rapport finali tal-istudju huwa disponibbli fuq 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Perjodu ta’ konsultazzjoni: mill-21 ta’ Awwissu 2015 sas-16 ta’ Ottubru 2015, 
                  http://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_ 
                  SEA_20190729_Final.pdf
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , mill-paġna 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Lista tal-passi amministrattivi meħtieġa hija disponibbli fuq is-
                  sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq 
                  https://webgate.ec.europa.eu/regdel/#/home
                  .
               
               
                  
                     (11)
                  
                        ĠU L 174, 1.7.2011, p. 88.
               
               
                  
                     (12)
                  
                        Id-Deċiżjoni tal-Kummissjoni 2010/571/UE tal-24 ta’ Settembru 2010 li temenda, għal skopijiet ta’ adattament għall-progress xjentifiku u tekniku, l-Anness għad-Direttiva 2002/95/KE tal-Parlament Ewropew u tal-Kunsill fir-rigward ta’ eżenzjonijiet għal applikazzjonijiet li jkun fihom iċ-ċomb, il-merkurju, il-kadmju, il-kromju eżavalenti, il-bifenili polibrominati u l-eteri tad-difenil polibrominati (ĠU L 251, 25.9.2010, p. 28).
               
               
                  
                     (13)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
            
      
    ---documentbreak--- 
      
         
         
            
               ANNESS 
            
            
               Fl-Anness III tad-Direttiva 2011/65/UE, l-entrati 4(b), 4(b)–I, 4(b)–II u 4(b)–III huma sostitwiti b’dan li ġej:
            
            
                     
                        Eżenzjoni
                     
                  
                  
                     
                        Kamp ta’ applikazzjoni u dati tal-applikabbiltà
                     
                  
               
                     
                        “4(b)
                     
                  
                  
                     
                        Merkurju fil-lampi (gass) tas-Sodju Taħt Pressjoni Għolja għal finijiet ta’ tidwil ġenerali li ma jaqbżux (għal kull burner) f’lampi b’indiċi tal-apparenza tal-kulur imtejjeb Ra > 80: P ≤ 105 W: 16 mg jistgħu jintużaw għal kull burner 
                     
                  
                  
                     
                        Tiskadi [Uffiċċju tal-Pubblikazzjonijiet: ħames snin wara d-data tal-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(b)–I
                     
                  
                  
                     
                        Merkurju fil-lampi (gass) tas-Sodju Taħt Pressjoni Għolja għal finijiet ta’ tidwil ġenerali li ma jaqbżux (għal kull burner) f’lampi b’indiċi tal-apparenza tal-kulur imtejjeb Ra > 60: P ≤ 155 W: 30 mg jistgħu jintużaw għal kull burner 
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara d-data tal-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(b)–II
                     
                  
                  
                     
                        Merkurju fil-lampi (gass) tas-Sodju Taħt Pressjoni Għolja għal finijiet ta’ tidwil ġenerali li ma jaqbżux (għal kull burner) f’lampi b’indiċi tal-apparenza tal-kulur imtejjeb Ra > 60: 155 W < P ≤ 405 W: 40 mg jistgħu jintużaw għal kull burner
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara d-data tal-pubblikazzjoni tad-Direttiva Delegata fil-Ġurnal Uffiċjali]
                     
                  
               
                     
                        4(b)–III
                     
                  
                  
                     
                        Merkurju fil-lampi (gass) tas-Sodju Taħt Pressjoni Għolja għal finijiet ta’ tidwil ġenerali li ma jaqbżux (għal kull burner) f’lampi b’indiċi tal-apparenza tal-kulur imtejjeb Ra > 60: P > 405 W: 40 mg jistgħu jintużaw għal kull burner
                     
                  
                  
                     
                        Tiskadi [Uffiċċju tal-Pubblikazzjonijiet: 12-il xahar wara d-data tal-pubblikazzjoni tad-Direttiva Delegata fil-Ġurnal Uffiċjali]”